Cine este românul care a spionat pentru Rusia. Politicianul arestat pentru trădare urmărea obiective militare NATO din Tulcea
Un român a fost arestat pentru acuzația că a spionat pentru Rusia obiective militare din Tulcea, care aparțin armatei române sau NATO.
Suspectul este din Ploiești și a vrut să candideze la primărie anul acesta. Alexandru Piscan este acuzat de trădare.
Curtea de Apel București a decis, joi seară, arestarea preventivă pentru 30 de zile a lui Alexandru Piscan pentru trădare în formă continuată.
Tânărul politician este acuzat că începând din anul 2022 ar fi supravegheat unele obiective militare românești sau aparținând NATO, amplasate în proximitatea municipiului Tulcea. A colectat informații cu caracter militar, a făcut fotografii cu tehnică militară de luptă și deplasarea personalului în zona de graniță cu Ucraina, pe care le-ar fi transmis către diplomați din cadrul ambasadei Rusiei din România.
Ancheta în acest caz este făcută de procurorii DIICOT care i-au percheziționat casa lui Alexandru Piscan și au ridicat mai multe probe.
La strângerea probelor pentru infracțiunea de trădare au participat și ofițeri SRI, polițiști ai Direcția Operațiuni Speciale, dar și ofițeri militari din cadrul Direcției Generale de Informații a Apărării din cadrul Ministerului Apărării.
Conform datelor oferite chiar de el pe conturile de social media, Alexandru Piscan a aboslivit o facultate privată, este din Ploiești însă locuiește în București. Anul acesta a candidat pentru a doua oară ca independent pentru Primăria Municipiului Ploiești, însă în urmă cu câteva luni își anunțase retragerea.